Premier vra vir kalmte ná gewelddadige betogings | Nuus24
Nieu-Delhi – Die Indiese premier, Manmohan Singh, het Maandag vir kalmte gevra ná gewelddadige betogings oor die verkragting van 'n 23-jarige vrou op 'n bus. Minstens 68 betogers en 78 polisiebeamptes is tydens Saterdag se botsings beseer terwyl die polisie probeer het om betogers uiteen te jaag. Volgens berigte is 'n polisiebeampte in 'n kritieke toestand.Talle staatsbusse en polisievoertuie is beskadig nadat sommige betogers gewelddadig geraak en die polisie met klippe bestook het. Die polisie het op hul beurt traangas afgevuur om sodoende die betogers, wat naby regeringskantore en die presidensiële paleis was, uiteen gejaag. Die vrou is op 16 Desember op 'n bus verkrag en geslaan totdat sy haar bewussyn verloor het. Die aanvallers het die vrou en haar vriend daarna naby Nieu-Delhi se lughawe van die bus gegooi. Die vrou is tans in 'n kritieke toestand aan 'n ventilator gekoppel.– Volg Nuus24 op Twitter.